<classify> TAASISI ya Kiislamu ya Amani Tanzania TIPF kwa kushirikiana na viongozi wa dini hiyo wameunga mkono kauli ya Rais John Magufuli ya kukemea tabia ya baadhi ya watu wanaotuhumu bila ya ushahidi kuwa mtu ambaye hapatikani katika maeneo anayoishi kuwa ametekwa, kwani ni chanzo cha kutokuaminiana katika jamii na kupoteza amani.Wamesema vitendo hivyo vya kuzushiana bila ya kutoa ushahidi havijengi umoja na mshikamano, bali vinatengeneza dhana hasi miongoni mwa Watanzania na kutoaminiana na kuwataka Watanzania kuwa makini na watu wanaotoa kauli hizo nchini.Akizungumza jijini Dar es Salaam jana, Mwenyekiti wa TIPF, Sadiki Godigodi, alisema wanaunga mkono kauli ya Rais Magufuli aliyotoa akiwa Zanzibar hivi karibuni kuhusu watu wenye tabia ya kuvinyooshea vidole vyombo vya ulinzi na usalama wakivihusisha na vitendo hivyo bila ya kuwa na ushahidi.Sisi tunasema Watanzania lazima tuwe makini na kauli zetu kuhusu mambo yanayotokea nchini, tulizaliwa Tanzania tutazikwa Tanzania, vizazi vyetu vitatuhukumu kwa mambo tunayofanya sasa ambayo kimsingi yataathiri hadi maisha ya baadaye, alisema.Tunakemea vitendo vya kunyooshea vidole vyombo vya ulinzi na usalama kwa kuvihusisha na vitendo hivyo kwa kuwa vina wajibu mkubwa kuhusu usalama wa nchi na watu wake, kwani bila wao amani haipo, vyombo hivi vina heshima kubwa ndani na nje ya nchi hivyo ni vema kuheshimika, alisema.Naye, Sheikh wa Wilaya ya Kinondoni, Mohamed Muyenga, alisema wanaofanya vitendo hivyo wanatenda dhambi, kwani ni vibaya kumzushia mtu na vitendo vibaya ambavyo huna uhakika navyo.  <topic>: kitaifa 